Anne Baastrup (SF), 2002-01-31:
For nogle år siden var jeg til en konference, som kvindekrisecentrene holdt.
Her fortalte politimesteren for Glostrup Politikreds om en ordning, han havde fået indført i Glostrup, nemlig at når man kom ud til husspektakler, skulle det ikke benævnes husspektakler.
Det skulle benævnes vold i hjemmet, og det skulle behandles på præcis samme måde som gadevold.
Jeg hev så den daværende justitsminister i samråd, og jeg vil sige, at der var ikke nogen positiv stemning for, at man skulle begynde at betragte husspektakler som helt almindelig vold, dvs. at man skulle rejse sagen på baggrund af bevismaterialet og ikke nødvendigvis lade sagen falde, hvis kvinden, som det normalt er tilfældet, ikke ville anmelde forholdet.
Der er nu et cirkulære, der dækker hele politiet, men jeg vil sige, at det var at arbejde op ad bakke dengang.
Et af de aller-, allerstørste problemer, der eksisterer, når det drejer sig om vold, er vold i hjemmet.
Det er det sted, hvor man har brug for at være i fred, men så bliver man udsat for vold.
Det er rart, at samtlige partier nu har sat problemet på dagsordenen.
Kristeligt Folkeparti er kommet med en lang række gode forslag, som vi støtter.
De skal kombineres med behandlingstilbud til mændene, og det peger Kristeligt Folkeparti også på.
Det, der så er tilbage, er den østrigske model, og umiddelbart virker den jo besnærende.
Men det, vi skal huske, i og med at den østrigske model tilsyneladende har haft så stor succes, er, at samlivsformerne i Østrig, groft sagt, formentlig er forskellige fra de danske. Der er mange papirløse samlivsforhold i Danmark, og det fører frem til en meget interessant retlig overvejelse, politiet skal gøre klokken 2 om natten.
Kvinden er lige flyttet ind for 14 dage siden, og nu er der vold i hjemmet.
Skal kvinden så flytte ud af mandens ejerbolig?
Er det nogle overvejelser, man kan byde politiet at skulle foretage midt om natten, og hvordan hænger det egentlig sammen med boliglovgivningen og forslaget her?
Jeg tror, det bliver en lang række og for mig at se spændende og interessante diskussioner, vi skal have, og jeg synes ikke, vi skal glemme forslaget her.
Men vi skal huske på, at der er en forskel på den måde, man lever på i Østrig, og den måde, man lever på i Danmark.
Vi skal under alle omstændigheder sikre, at de danske regler bliver håndterbare.
Hvad er det helt konkret for en straf, man giver manden?
Han bliver sendt uden for hjemmet i 10 dage, men hvad skal der ske med ham i de 10 dage?
Han skal vel være på et akuthjem eller et behandlingscenter, ingen tvivl om det.
Men vi skal være klar over, at det jo er en slags frihedsberøvelse, som også på en eller anden måde må være omgærdet af nogle retsprincipper. Mange forskellige partier er kommet med forskellige bud på løsninger, nu hvor vold i hjemmet langt om længe er sat på den politiske dagsorden her i Folketinget.
Jeg vil foreslå, at når justitsministeren kommer med sin arbejdsgruppes resultater, holder vi en høring eller et ekspertgruppemøde, hvor vi simpelt hen får endevendt de forskellige typer ideer.
Jeg synes også, det er vigtigt, at vi inddrager amterne, for det er jo amterne, der nu er ansvarlige for krisecentrene, og vi kan se, at amterne formentlig dropper en lang række af de tiltag, de har brugt over for børn, ved udgangen af 2003.
Vi skal sikre, at hvis, såfremt, ifald amternes budgetter bliver beskåret på samme måde, som vi nu kan se at statens budget bliver beskåret under henvisning til skattestoppet, bliver det på en eller anden måde lovreguleret lidt mere præcist, hvad amterne skal præstere af centre, såvel behandlingscentre til mænd som krisecentre til kvinder, så amterne ikke kan unddrage sig ansvaret for at sikre tilstrækkeligt med krisecenter- og behandlingshjemspladser.
Vi har altså en positiv tilgang til problemet, men vi skal tænke os godt om, for det er svært.